Brian Tonna u Karl Cini mill-kumpanija Nexia BT li kienet fuq l-aħbarijiet għal dawn l-aħħar snin iddaħħlu l-Qorti fejn iffaċċjaw numru ta' akkużi kontrihom. Tressqet ukoll quddiem il-Qorti l-Kontrollur Finanzjarju tan-Nexia BT Katrin Bondin Carter kif ukoll Manuel Castagna sieħeb f'Nexia BT. L-erbgħa persuni qed ikunu akkużati fil-Qorti b'ħasil ta' flus, frodi u xhieda falza, fost oħrajn. Huma kollha wieġbu mhux ħatja. Il-Kumpaniji involuti ma' dawn l-erba' akkużati huma: Nexia BT, Nexia BT Limited, BT International Limited, Nexia BT Advisory Services Limited, BTI Services Limited, SPX and Willerby Trading. Il-Qorti ordnat li l-assi ta' dawn il-kumpaniji u tal-persuni in kwistjoni jiġu ffriżati u li huma jkollhom aċċess biss għal madwar €13,000 - prassi normali fl-iffriżar tal-assi. Il-Maġistrat Charmaine Galea ma tilqax it-talba għall-ħelsien mill-arrest u allura dawn l-akkużati kollha se jibqgħu arrestati. Il-kumpanija Nexia BT spiċċat fuq l-aħbarijiet wara illi fetħet tliet kumpaniji fil-Panama, Tillgate tal-eks Ministru Konrad Mizzi, Hearnville tal-eks Chief of Staff fl-Uffiċċju tal-Prim Ministru Keith Schembri u Egrant - li Tonna kien qal illi hija tiegħu. Cini - speċifikament - kellu ismu jidher fil-famuża email żvelata minn Daphne Project illi fiha l-istess Cini jgħid illi Hearnville u Tillgate huma klijenti ta' 17 Black li wara rriżuta illi kienet ta' Yorgen Fenech u li fiha daħlu $1.6 miljun, li $1.4 miljun minnhom kienu mill-Ażerbajġan. Cini kien qal illi l-kumpaniji ta' Mizzi u Schembri se jagħmlu maż-żewġ miljun dollaru fl-ewwel sena, jew €5,000 kuljum minn attivtajiet ta' riċiklaġġ u turiżmu minn pajjiżi bħall-Indja u l-Bangladesh.